Na temelju članka 36. stavka 13. Zakona o održivom gospodarenju otpadom ("Narodne novine" br. 94/13 i 73/17) i članka 14. Statuta Općine Dicmo ("Službeni glasnik općine Dicmo“, br. 7/09, 12/109, 2/13, 3/13, 4/13, 1/15 ) Općinsko vijeće općine Dicmo na 5. sjednici održanoj dana 31.siječnja 2018. Godine, donijelo je

**O D L U K U**

**o mjerama za sprječavanje nepropisnog odbacivanja otpada i**

**mjerama za uklanjanje odbačenog otpada**

Članak 1.

Ovom Odlukom utvrđuje se način provedbe:

1. mjera za sprječavanje nepropisnog odbacivanja otpada i

2. mjera za uklanjanje otpada odbačenog u okoliš.

Članak 2.

Nepropisno odbačenim otpadom u smislu ove Odluke, smatra se naročito:

- otpad odbačen u okoliš,

- glomazni otpad ostavljen na javnoj površini,

- opasni i građevinski otpad odbačen na javnim površinama.

1. **Mjere za sprječavanje nepropisnog odbacivanja otpada**

Članak 3.

Mjere iz članka 1. točke 1. ove Odluke uključuju:

- uspostava sustava za zaprimanje obavijesti o nepropisno odbačenom otpadu,

- uspostava sustava evidentiranja lokacija odbačenog otpada,

- provedba redovitog godišnjeg nadzora radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada

- druge mjere sukladno ovoj Odluci.

Članak 4.

Općina uspostavit će sustav za zaprimanje obavijesti o nepropisno odbačenom

otpadu putem obrasca objavljenog na mrežnoj stranici www.dicmo.hr

Osim prijave putem mrežne stranice građani će nepropisno odbačen otpad moći prijavit na način da ispune obrazac - obavijest o nepropisno odbačenom otpadu te ga dostave osobno ili putem pošte u Općini Dicmo.

Članak 5.

Sustav evidentiranja lokacija odbačenog otpada biti će uspostavljen sukladno zakonskim propisima.

Općinski načelnik Općine Dicmo dužan je Izvješće o lokacijama i količinama

odbačenog otpada, troškovima uklanjanja odbačenog otpada i provedbi mjera iz članka 1. ove Odluke podnijeti Općinskom vijeću Općine Dicmo do 31. ožujka tekuće godine za prethodnu kalendarsku godinu.

Općinsko vijeće Općine Dicmo temeljem Izvješća iz stavka 2. ovog članka ima obvezu donijeti odluku o provedbi posebnih mjera sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

Članak 6.

Redovni godišnji nadzor područja Općine Dicmo radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada vrši komunalni redar Općine Dicmo.

Članak 7.

Druge mjere za sprečavanje nepropisnog odbacivanja otpada su:

- postavljanje znakova zabrane odbacivanja otpada,

- objava informacija na mrežnim stranicama Općine Dicmo načinu prijave nepropisno odbačenog otpada,

- objava na mrežnim stranicama o načinu zbrinjavanja otpada i distribucija letaka o načinu zbrinjavanja otpada putem davatelja javne usluge prikupljanja miješanog komunalnog otpada i prikupljanja biorazgradivog komunalnog otpada.

1. **Mjere za uklanjanje otpada odbačenog u okoliš.**

Članak 8.

Radi provedbe mjera iz članka 1. točke 2. ove Odluke komunalni redar rješenjem naređuje vlasniku, odnosno posjedniku nekretnine, ako vlasnik nije poznat na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

Članak 9.

Rješenjem iz članka 8. ove Odluke određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje predmetnom vrstom otpada u roku koji ne može biti duži od 6 mjeseca od dana zaprimanja rješenja.

Istekom roka određenog rješenjem iz stavka 1. ovog članka komunalni redar utvrđuje

ispunjavanje obveze određene rješenjem.

Ako komunalni redar utvrdi da obveza određena rješenjem iz članka 8. ove Odluke nije izvršena, Općina Dicmo dužna je osigurati uklanjanje otpada predajom ovlaštenoj sobi za gospodarenje predmetnim vrstom otpada.

Općina Dicmo ima pravo na nadoknadu troška uklanjanja odbačenog otpada iz stavka 4. ovog članka od vlasnika, odnosno posjednika nekretnine, ako vlasnik nije poznat, odnosno

od osobe koja, sukladno posebnom propisu, upravlja određenim područjem (dobrom), na kojem se otpad nalazio.

Članak 10.

Općina Dicmo ima obvezu podatke utvrđene rješenjem iz članka 8. ove Odluke mjesečno unositi u mrežnu aplikaciju sustava evidentiranja lokacija odbačenog otpada.

Članak 11.

Kada uklanjanje odbačenog otpada podrazumijeva mjere koje nisu uređene ovom Odlukom primijeniti će se odredbe važećeg Zakona.

Članak 12.

Sredstva za provedbu mjera iz članka 1. ove Odluke osiguravaju se u proračunu Općine Dicmo.

Članak 13.

Ova Odluka stupa na snagu osmog dana od dana objave u "Službenom glasniku Općine Dicmo“.

Klasa: 363-01/18-01/6

Urbroj: 2175/02-01-18-1

Dicmo Kraj, 31.siječnja 2018.

PREDSJEDNIK

OPĆINSKOG VIJEĆA:

Dražan Grčić,v.r.